CELEX: 32020D1143
Language: lt
Date: 1595894400000
Title: Europos Centrinio Banko sprendimas (ES) 2020/1143 2020 m. liepos 28 d. kuriuo iš dalies keičiamas Sprendimas (ES) 2020/440 dėl laikinos specialiosios pandeminės pirkimo programos (ECB/2020/36)

31.7.2020   
               
               
                  LT
               
               
                  Europos Sąjungos oficialusis leidinys
               
               
                  L 248/24
               
            
         EUROPOS CENTRINIO BANKO SPRENDIMAS (ES) 2020/1143
         2020 m. liepos 28 d.
         kuriuo iš dalies keičiamas Sprendimas (ES) 2020/440 dėl laikinos specialiosios pandeminės pirkimo programos (ECB/2020/36)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą kartu su 3 straipsnio 1 dalies pirma įtrauka ir 18 straipsnio 1 dalį,
         kadangi:
         
                     (1)
                  
                  
                     atsižvelgdama į išskirtines ekonomines ir finansines aplinkybes, susijusias su koronaviruso ligos 2019 (COVID-19) plitimu, Valdančioji taryba Europos Centrinio Banko sprendimu (ES) 2020/440 (ECB/2020/17) (1) sukūrė naują laikiną specialiąją pandeminę pirkimo programą (SPPP). SPPP apima visas turto kategorijas, kurios yra tinkamos pagal Europos Centrinio Banko išplėstinę turto pirkimo programą (TPP), apimančią viešojo sektoriaus vertybinių popierių pirkimo antrinėse rinkose programą, trečią padengtų obligacijų pirkimo programą, turtu užtikrintų vertybinių popierių pirkimo programą ir bendrovių sektoriaus pirkimo programą;
                  
               
                     (2)
                  
                  
                     2020 m. birželio 4 d. Valdančioji taryba, laikydamasi savo įgaliojimų užtikrinti kainų stabilumą, nusprendė peržiūrėti tam tikras PSPP struktūros ypatybes. Šia peržiūra siekiama užtikrinti būtiną skatinamosios pinigų politikos lygį ir sklandų pinigų politikos perdavimą laiko atžvilgiu, skirtingose turto kategorijose ir skirtingose jurisdikcijose, taip prisidedant prie to, kad būtų atsvertas itin staigus ir greitas su pandemija susijęs tikėtinos infliacijos pablogėjimas;
                  
               
                     (3)
                  
                  
                     konkrečiai Valdančioji taryba nusprendė padidinti specialiajai pandeminei pirkimo programai (SPPP) numatytą sumą 600 mlrd. EUR iki bendros 1 350 mlrd. EUR sumos. Atsižvelgiant į tai, kad dėl pandemijos prognozuojamu laikotarpiu numatoma mažesnė infliacija, SPPP apimties padidinimas padės dar sušvelninti bendrą pinigų politikos pobūdį ir palaikyti realiosios ekonomikos, ypač bendrovių ir namų ūkių, finansavimo sąlygas. Pirkimai ir toliau bus vykdomi lanksčiai paskirstant laike, pagal skirtingas turto klases ir skirtingas jurisdikcijas. Tai padės veiksmingai riboti sklandžiam pinigų politikos perdavimui kylančią riziką;
                  
               
                     (4)
                  
                  
                     be to, Valdančioji taryba nusprendė grynuosius turto pirkimus pagal SPPP vykdyti ilgiau – bent iki 2021 m. birželio pabaigos, arba, jei būtina, ilgiau, ir bet kokiu atveju iki tol, kol, Valdančiosios tarybos vertinimu, pasibaigs koronaviruso krizės etapas. Pratęsus minimalų pirkimų terminą, grynųjų pirkimų etapas suderinamas su numatoma griežčiausių su COVID-19 susijusių įprastos ekonominės veiklos apribojimų trukme ir su susijusiu silpnu infliaciniu spaudimu;
                  
               
                     (5)
                  
                  
                     siekiant išvengti rizikos, kad finansinės sąlygos griežtės tokiu metu, kai tikėtina, kad atsigavimas po pandeminio sukrėtimo išliks neišbaigtas, Valdančioji taryba nusprendė, kad pagrindinės sumos, gautos iš pagal SPPP įsigytų vertybinių popierių išpirkimo suėjus jų terminui, bus reinvestuojamos ne trumpiau kaip iki 2022 m. pabaigos ir be to, bet kokiu atveju SPPP portfelio laipsniškas mažėjimas suėjus vertybinių popierių išpirkimo terminui ateityje bus valdomas siekiant išvengti trikdžių tinkamam pinigų politikos pobūdžiui;
                  
               
                     (6)
                  
                  
                     todėl reikėtų atitinkamai iš dalies pakeisti Sprendimą (ES) 2020/440 (ECB/2020/17),
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo (ES) 2020/440 (ECB/2020/17) daliniai pakeitimai
            Sprendimas (ES) 2020/440 (ECB/2020/17) iš dalies keičiamas taip:
            
                        1)
                     
                     
                        1 straipsnio 1 dalis pakeičiama taip:
                        
                           „1.   Eurosistema sukuria atskirą pirkimo programą – laikiną specialiąją pandeminę pirkimo programą (SPPP). SPPP bendras paketas yra 1 350 mlrd. EUR. Pagrindinės sumos, gautos iš pagal SPPP įsigytų vertybinių popierių išpirkimo suėjus jų terminui, bus reinvestuojamos perkant tinkamus antrinę rinką turinčius skolos vertybinius popierius ne trumpiau kaip iki 2022 m. pabaigos. Bet kokiu atveju SPPP portfelio laipsniškas mažėjimas suėjus vertybinių popierių išpirkimo terminui ateityje bus valdomas siekiant išvengti trikdžių tinkamam pinigų politikos pobūdžiui.“;
                        
                     
                  
                        2)
                     
                     
                        5 straipsnio 3 dalis pakeičiama taip:
                        
                           „3.   Valdančioji taryba deleguoja Vykdomajai valdybai įgaliojimus nustatyti atitinkamą SPPP mėnesio pirkimų tempą ir sudėtį bendrame 1 350 mlrd. EUR dydžio pakete. Konkrečiai pirkimų pagal SPPP paskirstymas gali būti patikslintas, leidžiant skirtingai paskirstyti pirkimo srautus laiko atžvilgiu, pagal skirtingas turto klases ir skirtingas jurisdikcijas.“
                        
                     
                  
         
            2 straipsnis
            Baigiamoji nuostata
            Šis sprendimas įsigalioja ketvirtą dieną po jo paskelbimo Europos Sąjungos oficialiajame leidinyje.
            
         
         
            Priimta Frankfurte prie Maino 2020 m. liepos 28 d.
            
               
                  ECB Pirmininkė
               
               Christine LAGARDE
            
         
         
            (1)  2020 m. kovo 24 d. Europos Centrinio Banko sprendimas (ES) 2020/440 dėl laikinos specialiosios pandeminės pirkimo programos (ECB/2020/17) (OL L 91, 2020 3 25, p. 1).